《周萃秀才惠诗次韵酬之一首》
宋代·程俱

病骥伏长坂，悲鸣想戎轩。游鱼落枯肆，堕泪临河坟。

人生道脩落，趼足穷昆崙。沈渊探骊颔，一跌万鬼邻。

我老不解事，区区算沙尘。读书亦良苦，内视馁且贫。

为文富诙笑，初不救否屯。尔来自箴切，习气不复存。

方将补黥劓，寂兀谢世纷。朝露视穷达，春冰释痴嗔。

君胡创推激，发我惰与昏。如君东吴秀，俊拔昔所闻。

名驹始就秣，意气已不群。抗脏市门客，岂堪同日论。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。